ระเบียบกรมการจัดหางานระเบียบกรมการจัดหางานว่าด้วยหลักเกณฑ์วิธีการ และเงื่อนไขการจ่ายเงินสินบน เงินรางวัล และค่าใช้จ่ายในการดำเนินงานตามกฎหมายว่าด้วยการจัดหางานและคุ้มครองคนหางานพ.ศ. ๒๕๔๙ เพื่อให้การจ่ายเงินสินบนเงินรางวัล และค่าใช้จ่ายในการดำเนินงานตามกฎหมายว่าด้วยการจัดหางานและคุ้มครองคนหางานเป็นไปด้วยความเรียบร้อย และสอดคล้องกับข้อบังคับกระทรวงการคลังว่าด้วยการหักเงินค่าปรับก่อนนำส่งคลัง พ.ศ. ๒๕๔๖ ซึ่งแก้ไขเพิ่มเติมโดยข้อบังคับกระทรวงการคลังว่าด้วยการหักเงินค่าปรับก่อนนำส่งคลัง (ฉบับที่ ๒) พ.ศ. ๒๕๔๗ ระเบียบกระทรวงการคลังว่าด้วยการจ่ายเงินสินบนรางวัลและค่าใช้จ่ายในการดำเนินงาน พ.ศ. ๒๕๔๖ ประกาศกระทรวงการคลังเรื่อง การกำหนดประเภทและอัตราการหักเงินค่าปรับก่อนนำส่งคลังซึ่งแก้ไขเพิ่มเติมโดยประกาศกระทรวงการคลัง เรื่อง การกำหนดประเภทและอัตราการหักเงินค่าปรับก่อนนำส่งคลัง(ฉบับที่ ๒)อาศัยอำนาจตามความในมาตรา๓๒ แห่งพระราชบัญญัติระเบียบบริหารราชการแผ่นดิน พ.ศ. ๒๕๓๔ ซึ่งแก้ไขเพิ่มเติมโดยพระราชบัญญัติระเบียบบริหารราชการแผ่นดิน(ฉบับที่ ๕) พ.ศ. ๒๕๔๕ และข้อ ๕ ของระเบียบกระทรวงการคลังว่าด้วยการจ่ายเงินสินบน รางวัลและค่าใช้จ่ายในการดำเนินงาน พ.ศ. ๒๕๔๖ อธิบดีกรมการจัดหางานจึงวางระเบียบไว้ ดังต่อไปนี้ข้อ๑ ระเบียบนี้เรียกว่า ระเบียบกรมการจัดหางานว่าด้วยหลักเกณฑ์ วิธีการ และเงื่อนไขการจ่ายเงินสินบน เงินรางวัล และค่าใช้จ่ายในการดำเนินงานตามกฎหมายว่าด้วยการจัดหางานและคุ้มครองคนหางาน พ.ศ. ๒๕๔๙ข้อ๒[๑]ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปข้อ๓ ในระเบียบนี้ค่าปรับ หมายถึง เงินที่ได้รับจากการกระทำผิดตามพระราชบัญญัติจัดหางานและคุ้มครองคนหางานพ.ศ. ๒๕๒๘ แต่ไม่รวมถึงค่าปรับหรือเบี้ยปรับที่ได้รับตามกฎหมายเกี่ยวกับภาษีอากรและค่าปรับหรือเบี้ยปรับที่ได้รับตามนิติกรรมสัญญาเงินสินบน หมายถึง เงินที่จ่ายให้แก่ผู้แจ้งความนำจับตามระเบียบนี้เงินรางวัล หมายถึง เงินที่จ่ายให้แก่เจ้าหน้าที่ผู้จับตามระเบียบนี้ผู้แจ้งความนำจับ หมายถึง บุคคลคนเดียวหรือหลายคนซึ่งนำเบาะแสหรือเค้าเงื่อนแห่งการกระทำความผิดตามพระราชบัญญัติจัดหางานและคุ้มครองคนหางานพ.ศ. ๒๕๒๘ มาแจ้งแก่ผู้มีอำนาจรับแจ้งความนำจับตามระเบียบนี้ จนทางราชการสามารถลงโทษผู้กระทำผิดได้แต่ต้องมิใช่เจ้าหน้าที่ผู้จับ หรือข้าราชการหรือเจ้าหน้าที่ผู้มีหน้าที่ดำเนินการตามพระราชบัญญัติจัดหางานและคุ้มครองคนหางานพ.ศ. ๒๕๒๘เจ้าหน้าที่ผู้จับ หมายถึง พนักงานฝ่ายปกครองหรือตำรวจตามประมวลกฎหมายวิธีพิจารณาความอาญาซึ่งทำหน้าที่จับกุมผู้กระทำความผิดหรือข้าราชการหรือเจ้าหน้าที่ผู้มีหน้าที่ดำเนินการตามพระราชบัญญัติจัดหางานและคุ้มครองคนหางานพ.ศ. ๒๕๒๘ และมีส่วนร่วมในการจับกุมผู้กระทำความผิดสำหรับกรณีที่มีการจับกุมผู้กระทำความผิดและให้หมายความรวมถึงเจ้าหน้าที่ที่ดำเนินงานตามอำนาจหน้าที่อันได้มาซึ่งเงินค่าปรับนั้นสำหรับกรณีที่ไม่มีการจับกุมผู้กระทำผิดด้วยค่าใช้จ่ายในการดำเนินงาน หมายถึง ค่าใช้จ่ายเกี่ยวกับการปฏิบัติงานตามอำนาจหน้าที่อันได้มาซึ่งเงินค่าปรับข้อ๔ ให้อธิบดีกรมการจัดหางาน รักษาการตามระเบียบนี้หมวด ๑ข้อความทั่วไป ข้อ๕ ระเบียบนี้มิใช่เป็นการโฆษณาให้คำมั่นแก่บุคคลใดตามกฎหมายแต่เป็นระเบียบที่วางไว้เพื่อเป็นหลักเกณฑ์ในการพิจารณาของทางราชการที่จะจ่ายเงินสินบนรางวัลให้แก่ผู้แจ้งความนำจับหรือเจ้าหน้าที่ผู้จับซึ่งเป็นผู้ปฏิบัติงานตามอำนาจหน้าที่อันได้มาซึ่งเงินค่าปรับตามแต่จะเห็นสมควรเท่านั้นการพิจารณาของผู้มีอำนาจตามที่กำหนดในระเบียบนี้ถือเป็นเด็ดขาด ผู้ใดจะนำไปฟ้องร้องเป็นคดีมิได้ข้อ๖ เงินสินบน เงินรางวัล และเงินค่าใช้จ่ายในการดำเนินงานให้นำไปจ่ายตามหลักเกณฑ์ ดังนี้(๑)เงินสินบนให้จ่ายแก่ผู้แจ้งความนำจับภายในสามสิบวันทำการ นับแต่วันที่ได้รับเงินค่าปรับกรณีที่มีผู้มีสิทธิได้รับเงินสินบนหลายคนให้เฉลี่ยจ่ายเท่ากันทุกคน(๒)เงินรางวัลให้จ่ายในวันทำการสุดท้ายของเดือนแก่เจ้าหน้าที่ผู้จับซึ่งระบุไว้ในข้อ ๑๕ตามสัดส่วนของการมีส่วนร่วมในการปฏิบัติงาน(๓)เงินค่าใช้จ่ายในการดำเนินงาน ให้นำไปจ่ายหรือก่อหนี้ผูกพันเพื่อเป็นค่าใช้จ่ายเกี่ยวกับการปฏิบัติงานตามอำนาจหน้าที่อันได้มาซึ่งเงินค่าปรับของกรมการจัดหางานได้ตามความจำเป็นโดยประหยัดตามงบดำเนินการงบลงทุน และงบบุคลากร ยกเว้นรายจ่ายประเภทเงินเดือนและค่าจ้างประจำหมวด ๒การแจ้งความนำจับ ข้อ๗ ผู้มีอำนาจรับแจ้งความนำจับ ได้แก่(๑)อธิบดีกรมการจัดหางาน รองอธิบดีกรมการจัดหางาน ผู้เชี่ยวชาญเฉพาะด้านส่งเสริมการมีงานทำผู้อำนวยการสำนักงานบริหารแรงงานไทยไปต่างประเทศ ผู้อำนวยการกองตรวจและคุ้มครองคนหางานข้าราชการพลเรือนสามัญตั้งแต่ระดับ ๓ ขึ้นไป ซึ่งปฏิบัติงาน ณ สำนักงานบริหารแรงงานไทยไปต่างประเทศหรือกองตรวจและคุ้มครองคนหางาน มีอำนาจรับแจ้งความนำจับสำหรับกรณีความผิดที่เกิดขึ้น อ้างหรือเชื่อว่าได้เกิดขึ้นในทุกท้องที่ทั่วราชอาณาจักร(๒)ผู้อำนวยการสำนักจัดหางานกรุงเทพเขตพื้นที่ ข้าราชการพลเรือนสามัญตั้งแต่ระดับ ๓ ขึ้นไปซึ่งปฏิบัติงาน ณ สำนักจัดหางานกรุงเทพเขตพื้นที่ มีอำนาจรับแจ้งความนำจับสำหรับกรณีความผิดที่เกิดขึ้นอ้าง หรือเชื่อว่าได้เกิดขึ้นในเขตท้องที่กรุงเทพมหานครที่รับผิดชอบ(๓)จัดหางานจังหวัด ข้าราชการพลเรือนสามัญตั้งแต่ระดับ ๓ ขึ้นไป ซึ่งปฏิบัติงาน ณ สำนักงานจัดหางานจังหวัดมีอำนาจรับแจ้งความนำจับเฉพาะความผิดที่เกิดขึ้น อ้าง หรือเชื่อว่าได้เกิดขึ้นในเขตท้องที่จังหวัดที่รับผิดชอบ(๔)ผู้ว่าราชการจังหวัด รองผู้ว่าราชการจังหวัด นายอำเภอ ปลัดอำเภอผู้เป็นหัวหน้าประจำกิ่งอำเภอปลัดอำเภอ มีอำนาจรับแจ้งความนำจับเฉพาะความผิดที่เกิดขึ้น อ้าง หรือเชื่อว่าได้เกิดขึ้นในเขตท้องที่จังหวัดหรืออำเภอที่รับผิดชอบ(๕)ข้าราชการตำรวจ สำนักงานตำรวจแห่งชาติ ซึ่งมียศตั้งแต่ชั้นนายร้อยตำรวจตรีหรือเทียบเท่านายร้อยตำรวจตรีขึ้นไปมีอำนาจรับแจ้งความนำจับเฉพาะความผิดที่เกิดขึ้น อ้าง หรือเชื่อว่าได้เกิดขึ้นในเขตพื้นที่ความรับผิดชอบของตน(๖)อธิบดีกรมพัฒนาฝีมือแรงงาน รองอธิบดีกรมพัฒนาฝีมือแรงงาน ผู้อำนวยการกองมาตรฐานฝีมือแรงงานผู้อำนวยการสถาบันพัฒนาฝีมือแรงงานกลาง เลขานุการกรมพัฒนาฝีมือแรงงานผู้ตรวจราชการกรม กรมพัฒนาฝีมือแรงงาน และข้าราชการพลเรือนสามัญตั้งแต่ระดับ ๔ ขึ้นไปซึ่งปฏิบัติงานอยู่ ณ กองมาตรฐานฝีมือแรงงาน สถาบันพัฒนาฝีมือแรงงานกลาง และสำนักงานเลขานุการกรมกรมพัฒนาฝีมือแรงงาน มีอำนาจรับแจ้งความนำจับสำหรับกรณีความผิดตามพระราชบัญญัติจัดหางานและคุ้มครองคนหางานพ.ศ. ๒๕๒๘ ในส่วนที่เกี่ยวกับราชการกรมพัฒนาฝีมือแรงงาน เฉพาะความผิดที่เกิดขึ้น อ้างหรือเชื่อว่าได้เกิดขึ้นในทุกท้องที่ทั่วราชอาณาจักร(๗)ข้าราชการพลเรือนสามัญตั้งแต่ระดับ ๓ ขึ้นไป ซึ่งปฏิบัติงานอยู่ ณ กองมาตรฐานฝีมือแรงงานสถาบันพัฒนาฝีมือแรงงานกลาง และสำนักงานเลขานุการกรม กรมพัฒนาฝีมือแรงงานมีอำนาจรับแจ้งความนำจับสำหรับกรณีความผิดตามพระราชบัญญัติจัดหางานและคุ้มครองคนหางานพ.ศ. ๒๕๒๘ ในส่วนที่เกี่ยวกับราชการกรมพัฒนาฝีมือแรงงาน เฉพาะความผิดที่เกิดขึ้น อ้างหรือเชื่อว่าได้เกิดขึ้นในเขตกรุงเทพมหานคร(๘)ข้าราชการพลเรือนสามัญตั้งแต่ระดับ ๓ ขึ้นไป ซึ่งปฏิบัติงานอยู่ ณ สถาบันพัฒนาฝีมือแรงงานกลางสถาบันพัฒนาฝีมือแรงงานภาค และศูนย์พัฒนาฝีมือแรงงานจังหวัด ในเขตพื้นที่ความรับผิดชอบของสถาบันพัฒนาฝีมือแรงงานกลางสถาบันพัฒนาฝีมือแรงงานภาค และศูนย์พัฒนาฝีมือแรงงานจังหวัดตามที่อธิบดีกรมพัฒนาฝีมือแรงงานประกาศกำหนดมีอำนาจรับแจ้งความนำจับสำหรับกรณีความผิดตามพระราชบัญญัติจัดหางานและคุ้มครองคนหางานพ.ศ. ๒๕๒๘ ในส่วนที่เกี่ยวกับราชการกรมพัฒนาฝีมือแรงงาน เฉพาะความผิดที่เกิดขึ้น อ้างหรือเชื่อว่าได้เกิดขึ้นในเขตพื้นที่ความรับผิดชอบ(๙)พนักงานเจ้าหน้าที่ซึ่งรัฐมนตรีแต่งตั้งให้ปฏิบัติการตามกฎหมายว่าด้วยการจัดหางานและคุ้มครองคนหางานข้อ๘ การแจ้งความนำจับให้แจ้งต่อผู้มีอำนาจรับแจ้งความนำจับโดยใช้แบบรับแจ้งความนำจับตามแบบที่อธิบดีกรมการจัดหางานกำหนด เว้นแต่ในกรณีจำเป็นเร่งด่วนจะแจ้งความนำจับด้วยวาจาต่อผู้มีอำนาจรับแจ้งความนำจับก่อนและจัดทำแบบรับแจ้งความภายหลังการจับก็ได้หมวด ๓หลักเกณฑ์การจ่ายเงินสินบน เงินรางวัลและเงินค่าใช้จ่ายในการดำเนินงาน ข้อ๙ การจ่ายเงินสินบน เงินรางวัล และเงินค่าใช้จ่ายในการดำเนินงานตามระเบียบนี้จะกระทำได้ต่อเมื่อกรมการจัดหางานได้รับเงินค่าปรับจากผู้กระทำความผิดหรือส่วนราชการที่มีอำนาจเปรียบเทียบปรับหรือสำนักงานศาลยุติธรรมแล้วข้อ๑๐ เงินที่ได้รับจากสำนักงานศาลยุติธรรม ให้แบ่งเป็นสี่ส่วนและนำไปจ่ายดังนี้(๑)ให้นำไปจ่ายเป็นเงินสินบน จำนวนหนึ่งส่วนของเงินค่าปรับที่ได้รับ(๒)ให้นำไปจ่ายเป็นเงินรางวัล จำนวนสองส่วนของเงินค่าปรับที่ได้รับ(๓)ให้นำไปจ่ายเป็นเงินค่าใช้จ่ายในการดำเนินงาน จำนวนหนึ่งส่วนของเงินค่าปรับที่ได้รับในกรณีไม่มีการจ่ายเงินสินบนตาม(๑) ให้นำไปรวมจ่ายเป็นเงินรางวัล จำนวนสามส่วนของเงินค่าปรับที่ได้รับข้อ๑๑ เงินค่าปรับที่กรมการจัดหางานได้รับจากผู้กระทำความผิดให้หักเงินค่าปรับร้อยละ๔๐ นำส่งคลังเป็นรายได้แผ่นดิน ส่วนที่เหลือร้อยละ ๖๐ ให้แบ่งเป็นสี่ส่วนและนำไปจ่ายดังนี้(๑)ให้นำไปจ่ายเป็นเงินสินบน จำนวนหนึ่งส่วน(๒)ให้นำไปจ่ายเป็นเงินรางวัล จำนวนสองส่วน(๓)ให้นำไปจ่ายเป็นเงินค่าใช้จ่ายในการดำเนินงาน จำนวนหนึ่งส่วนในกรณีไม่มีการจ่ายเงินสินบนตาม(๑) ให้นำไปรวมจ่ายเป็นเงินรางวัล จำนวนสามส่วนข้อ๑๒ ในกรณีที่กรมพัฒนาฝีมือแรงงานเป็นผู้เปรียบเทียบปรับให้หักเงินค่าปรับร้อยละ๔๐ นำส่งคลังเป็นรายได้แผ่นดิน แล้วนำส่งเงินค่าปรับส่วนที่เหลือร้อยละ ๖๐ ให้แก่กรมการจัดหางานเงินที่กรมการจัดหางานได้รับจากกรมพัฒนาฝีมือแรงงานให้แบ่งเป็นสี่ส่วนและนำไปใช้จ่ายดังนี้(๑)ให้นำไปจ่ายเป็นเงินสินบน จำนวนหนึ่งส่วนของเงินค่าปรับที่ได้รับ(๒)ให้นำไปจ่ายเป็นเงินรางวัล จำนวนสองส่วนของเงินค่าปรับที่ได้รับ(๓)ให้นำไปจ่ายเป็นเงินค่าใช้จ่ายในการดำเนินงาน จำนวนหนึ่งส่วนของเงินค่าปรับที่ได้รับในกรณีไม่มีการจ่ายเงินสินบนตาม(๑) ให้นำไปรวมจ่ายเป็นเงินรางวัล จำนวนสามส่วนของเงินค่าปรับที่ได้รับข้อ๑๓ การจ่ายเงินสินบนจะจ่ายให้แก่ผู้แจ้งความนำจับในคดีความผิดที่เจ้าหน้าที่สามารถลงโทษผู้กระทำความผิดได้เป็นผลสำเร็จเนื่องจากการแจ้งความในคดี เงินสินบนนี้จะจ่ายได้ต่อเมื่อกระทำการไปแล้วตามเงื่อนไขต่อไปนี้(๑)การตรวจสอบหรือการจับกุมเป็นผลสำเร็จแล้วเนื่องจากการแจ้งความนำจับและ(๒)อธิบดีกรมการจัดหางาน หรืออธิบดีกรมพัฒนาฝีมือแรงงาน หรือผู้ที่ได้รับมอบหมายจากอธิบดีดังกล่าวได้ทำการเปรียบเทียบปรับผู้ต้องหาหรือศาลได้มีคำพิพากษาลงโทษปรับจำเลยโดยคดีนั้นถึงที่สุดแล้วและ(๓)ได้มีการชำระค่าปรับ โดยกรมการจัดหางานได้รับเงินที่หักจากค่าปรับตามข้อ ๙ แล้วข้อ๑๔ การจ่ายเงินสินบนในคดีเดียวกัน ถ้ามีบุคคลหลายคนแจ้งความนำจับให้ถือว่าบุคคลที่แจ้งความนำจับก่อนและมีหลักฐานเป็นลายลักษณ์อักษรถูกต้องตามระเบียบนี้เป็นผู้มีสิทธิได้รับเงินสินบนแต่ถ้าแจ้งความนำจับพร้อมกันให้ถือว่าทุกคนเป็นผู้มีสิทธิรับเงินสินบนข้อ๑๕ การจ่ายเงินรางวัลให้จ่ายแก่ผู้มีสิทธิได้รับเงินรางวัลดังต่อไปนี้(๑)ผู้บังคับบัญชาซึ่งควบคุม ดูแล การตรวจสอบรวบรวมพยานหลักฐานจนพบการกระทำความผิด(๒)เจ้าหน้าที่ผู้จับกุมหรือมีส่วนร่วมในการจับกุมตามรายชื่อที่ปรากฏในบันทึกการจับกุม(๓)เจ้าหน้าที่ผู้ตรวจสอบ หรือรวบรวมพยานหลักฐานจนพบการกระทำความผิด(๔)เจ้าหน้าที่ผู้ร้องทุกข์กล่าวโทษกรณีที่มีเจ้าหน้าที่จากหลายหน่วยงานร่วมดำเนินการจับกุมการแบ่งเงินรางวัลให้แบ่งตามจำนวนหน่วยงานส่วนละเท่า ๆ กันในส่วนของกรมการจัดหางานกรณีที่มีผู้มีสิทธิได้รับเงินรางวัลหลายคนให้แบ่งเงินรางวัลแก่ผู้มีสิทธิได้รับคนละเท่า ๆ กัน เว้นแต่ในกรณีที่ผู้มีสิทธิได้รับเงินรางวัลคนใดคนหนึ่งสละสิทธิไม่ขอรับเงินรางวัลให้นำเงินรางวัลส่วนของผู้สละสิทธิมาเฉลี่ยให้ผู้มีสิทธิคนอื่นๆ คนละเท่า ๆ กันหมวด ๔การขอรับเงินสินบนหรือเงินรางวัล ข้อ๑๖ ให้ผู้มีสิทธิได้รับเงินสินบนขอรับเงินสินบนได้เฉพาะคดีที่สามารถลงโทษผู้กระทำความผิดได้เป็นผลสำเร็จแล้วสำหรับการขอรับเงินสินบนในส่วนกลาง ให้ยื่นคำขอต่อกองตรวจและคุ้มครองคนหางาน ส่วนการขอรับเงินสินบนในส่วนภูมิภาคให้ยื่นคำขอต่อสำนักงานจัดหางานจังหวัดที่ตั้งอยู่ในท้องที่ที่มีการแจ้งความนำจับ โดยให้ผู้มีสิทธิได้รับเงินสินบนยื่นคำขอภายในเจ็ดวันทำการนับแต่วันที่ได้รับแจ้งสิทธิการรับเงินสินบนจากกองตรวจและคุ้มครองคนหางานหรือสำนักงานจัดหางานจังหวัดโดยจดหมายลงทะเบียนตอบรับข้อ๑๗ เมื่อกองตรวจและคุ้มครองคนหางาน หรือสำนักงานจัดหางานจังหวัดได้รับคำขอรับเงินสินบนตามข้อ๑๖ แล้ว ให้ตรวจสอบความถูกต้องว่าผู้ยื่นคำขอรับเงินสินบนเป็นผู้มีสิทธิได้รับเงินตามระเบียบนี้หรือไม่โดยพิจารณาจากเอกสารการรับแจ้งความนำจับ คำขอรับเงินสินบน รายงานการจับกุมการรับรองผลคดี และเอกสารหลักฐานอื่นที่เกี่ยวข้อง (ถ้ามี)เมื่อพิจารณาแล้วเห็นว่าผู้ยื่นคำขอรับเงินสินบนดังกล่าวเป็นผู้มีสิทธิได้รับเงินสินบนให้เสนออธิบดีหรือผู้ว่าราชการจังหวัด แล้วแต่กรณี เพื่อพิจารณาอนุมัติจ่ายเงินสินบนให้แก่ผู้ยื่นคำขอรับเงินสินบนนั้นและส่งคำอนุมัติให้สำนักงานเลขานุการกรมหรือสำนักงานจัดหางานจังหวัดดำเนินการเบิกจ่ายเงินตามระเบียบต่อไปข้อ๑๘ ให้ผู้มีสิทธิได้รับเงินรางวัลขอรับเงินรางวัลได้เฉพาะคดีที่สามารถลงโทษผู้กระทำความผิดได้เป็นผลสำเร็จแล้วสำหรับการขอรับเงินรางวัลในส่วนกลาง ให้ยื่นคำขอต่อกองตรวจและคุ้มครองคนหางาน ส่วนการขอรับเงินรางวัลในส่วนภูมิภาคให้ยื่นคำขอต่อสำนักงานจัดหางานจังหวัดที่ตั้งอยู่ในท้องที่ที่มีการแจ้งความนำจับ เมื่อกองตรวจและคุ้มครองคนหางานหรือสำนักงานจัดหางานจังหวัดได้รับคำขอรับเงินรางวัลแล้ว ให้ปฏิบัติเช่นเดียวกับการขอรับเงินสินบนข้อ๑๙ ในกรณีที่ผู้มีสิทธิรับเงินสินบนหรือเงินรางวัลถึงแก่กรรมหรือมีความจำเป็นอื่นใดไม่สามารถยื่นคำขอรับเงินสินบนหรือเงินรางวัลได้ ให้ทายาทโดยธรรมผู้จัดการมรดก หรือผู้บังคับบัญชาของผู้นั้นเป็นผู้ดำเนินการ แล้วแต่กรณีข้อ๒๐ การขอรับเงินสินบนหรือเงินรางวัล ให้ยื่นคำขอตามแบบที่อธิบดีกรมการจัดหางานกำหนดพร้อมเอกสารหลักฐาน ดังต่อไปนี้(๑)สำเนาภาพถ่ายบัตรประจำตัวประชาชนหรือบัตรประจำตัวอื่นที่หน่วยงานของรัฐออกให้และสำเนาภาพถ่ายทะเบียนบ้านหรือสำเนาหนังสือเดินทาง(๒)ใบรับแจ้งความนำจับ เฉพาะกรณีขอรับเงินสินบน(๓)สำเนาบันทึกการจับกุมผู้ต้องหา ที่เกี่ยวกับการกระทำความผิด เฉพาะกรณีขอรับเงินรางวัล(๔)หนังสือมอบอำนาจให้ผู้จับกุมคนหนึ่งคนใดเป็นผู้รับเงินรางวัล(๕)สำเนาคำพิพากษาคดี หรือหนังสือแจ้งผลคดีของพนักงานอัยการว่าคดีถึงที่สุดแล้วแต่กรณี(๖)หลักฐานการเป็นทายาทโดยธรรมหรือผู้จัดการมรดก (ถ้ามี)หมวด ๕การเก็บรักษาเงินและการนำเงินส่งคลัง ข้อ๒๑ เงินในส่วนที่จะต้องนำไปจ่ายเป็นเงินสินบนรางวัลให้นำฝากไว้ที่กรมบัญชีกลางหรือสำนักงานคลังจังหวัด หรือสำนักงานคลังจังหวัด ณ อำเภอแล้วแต่กรณี โดยเปิดบัญชีแยกต่างหากจากบัญชีเงินฝากอื่นชื่อ บัญชีเงินฝากเงินสินบนรางวัลของกรมการจัดหางาน หรือ บัญชีเงินฝากเงินสินบนรางวัลของสำนักงานจัดหางานจังหวัด แล้วแต่กรณีสำหรับเงินในส่วนที่เป็นค่าใช้จ่ายในการดำเนินงานให้นำฝากไว้ที่กรมบัญชีกลางชื่อ บัญชีเงินฝากค่าใช้จ่ายในการดำเนินงานของกรมการจัดหางานข้อ๒๒ ในกรณีที่มีความจำเป็นต้องนำเงินฝากธนาคารหรือเก็บรักษาไว้เป็นเงินสดณ ที่ทำการให้ขออนุมัติกระทรวงการคลังข้อ๒๓ เมื่อสิ้นปีงบประมาณ หากมีเงินค่าใช้จ่ายในการดำเนินงานคงเหลือให้นำเงินคงเหลือ ณ วันสิ้นปีงบประมาณ ส่งคลังเป็นรายได้แผ่นดินข้อ๒๔ ให้สำนักงานจัดหางานจังหวัด รายงานผลการใช้จ่ายเงินสินบนรางวัลและเงินค่าใช้จ่ายในการดำเนินงานมายังสำนักงานเลขานุการกรมเพื่อรวบรวมกับการใช้จ่ายเงินสินบนรางวัลและค่าใช้จ่ายในการดำเนินงานในส่วนกลางแล้วรายงานให้กระทรวงการคลังทราบทุกวันทำการสุดท้ายของเดือนมีนาคมและเดือนกันยายนข้อ๒๕ การบัญชีให้ถือปฏิบัติตามระบบบัญชีของส่วนราชการเว้นแต่จะได้รับอนุมัติจากกระทรวงการคลังให้ปฏิบัติเป็นอย่างอื่น และเมื่อปิดบัญชีประจำปีแล้วให้ส่งงบการเงินไปให้สำนักงานตรวจเงินแผ่นดินตรวจสอบรับรองภายในเก้าสิบวันนับแต่วันสิ้นปีงบประมาณข้อ๒๖ วิธีปฏิบัติเกี่ยวกับการรับเงิน การเบิกเงินการจ่ายเงิน การเก็บรักษาเงิน การนำเงินฝากคลัง การพัสดุ หรือวิธีปฏิบัติอื่นใดที่ไม่ได้กำหนดไว้ในระเบียบนี้ให้ถือปฏิบัติเช่นเดียวกับกรณีเงินงบประมาณรายจ่ายข้อ๒๗ ให้กองตรวจและคุ้มครองคนหางาน หรือสำนักงานจัดหางานจังหวัดจัดทำทะเบียนคุมเกี่ยวกับรายละเอียดการขอรับและจ่ายเงินสินบนรางวัลและค่าใช้จ่ายในการดำเนินงานตามแบบที่อธิบดีกรมการจัดหางานกำหนดข้อ๒๘ ในกรณีที่มีข้อสงสัยหรือกรณีที่มิได้กำหนดในระเบียบนี้ให้เสนออธิบดีกรมการจัดหางานพิจารณาสั่งการเป็นราย ๆ ไปประกาศ ณ วันที่ ๒๑กุมภาพันธ์ พ.ศ. ๒๕๔๙จุฑาธวัช อินทรสุขศรีอธิบดีกรมการจัดหางาน[เอกสารแนบท้าย]๑.แบบรับแจ้งความนำจับ คดีกระทำผิดตามกฎหมายว่าด้วยการจัดหางานและคุ้มครองคนหางาน๒.แบบคำขอรับเงินสินบนรางวัล๓.ทะเบียนการขอรับและจ่ายเงินสินบนรางวัลและค่าใช้จ่ายในการดำเนินงานตามระเบียบกรมการจัดหางาน ว่าด้วยหลักเกณฑ์ วิธีการ และเงื่อนไขการจ่ายเงินสินบนเงินรางวัลและค่าใช้จ่ายในการดำเนินงานตามกฎหมายว่าด้วยการจัดหางานและคุ้มครองคนหางาน พ.ศ.๒๕๔๙(ดูข้อมูลจากภาพกฎหมาย)นันทนา/จัดทำ๑๗ มีนาคม ๒๕๔๙โชติกานต์/ปรับปรุง๒ มิถุนายน ๒๕๖๐[๑] ราชกิจจานุเบกษาเล่ม ๑๒๓/ตอนพิเศษ ๓๕ ง/หน้า ๓/๙ มีนาคม ๒๕๔๙